NaiveNeuron/SloPal huggingface dataset:
Galko, Ľubomír, poslanec NR SR (2013-06-17):
Ďakujem pekne. Pán kolega Hrušovský, len pár poznámok. Po prvé ste tu povedali, že tu sedia štyria ministri. Nesedia tu štyria ministri, sedia tu traja ministri, lebo ten aktuálny pustil do gatí a zbabelo zdrhol po tom, ako tu na všetkých nakydal. Takže to len pre upresnenie. Poďakovali ste aj jemu, aj mne za to, že sme sa vecne vyjadrovali. On sa nevyjadroval vecne, on len tu našpinil na všetkých a potom utiekol preč. Takže bolo by dobré, keby sme pomenovávali veci tak, ako sú. Ale chcem sa vyjadriť k jednej dôležitej veci, lebo to som nestihol povedať a hovoril o tom aj ten kolega predo mnou a som naňho zabudol zareagovať, myslím toho, čo hovoril, že má čistý register trestov, a keď je niekto trestne stíhaný, tak to neznamená, že má niečo v registri trestov, toho myslím. Nikto sa nedekonšpiroval, nikto sa nedekonšpiroval, ani tí dôstojníci predtým, ani to dievča, pretože ona robí v otvorenej časti, robí na oficiálnej funkcii. A aj premiér ukázal, že je nielen mizerný právnik, ktorý neovláda zá..., nevie zastupovať Slovenskú republiku a prehral všetky procesy, ale ukázal, že on je tak mizerný právnik, že neovláda ani zákony o tajných službách. Tá dôstojníčka má na oficiálnej vizitke, ktorú jej dal zamestnávateľ, uvedené pracovisko „Vojenská spravodajská služba“. Má tam napríklad aj názov oddelenia, hej, a na tej tlačovke ho ani neuviedla. Mohla ho uviesť. Čo mala povedať, že je zo správy lesov, alebo odkiaľ? Dokonca má v náplni práce, aby sa stretávala s pridelencami za účelom reprezentácie Vojenskej spravodajskej služby. Takže prosím pekne, toto je potrebné, to som pokladal za potrebné, aby tu zaznelo, nikto sa nedekonšpiroval a nikto neprezradil žiadne utajené skutočnosti. Čo sa týka návrhu na odvolanie. Jednoznačne si naďalej myslím, že teraz je ten správy čas aj vzhľadom k tomu, čo tu minister Glváč dnes predviedol, aby sa jednoducho spravilo gesto, a ja vás k tomuto gestu, vás poslancov za KDH, vyzývam.
Pellegrini, Peter, predseda NR SR (2015-11-12):
Prezentujme sa a hlasujeme o navrhnutom uznesení, tak ako bolo prednesené v rozprave. (Hlasovanie.) Prítomných 126 poslancov, za hlasovalo 115, proti boli 3, zdržalo sa 6 poslancov, nehlasovali 2. Konštatujem, že Národná rada aj v tomto prípade schválila navrhované uznesenie. Pán poslanec Matejička uvedie hlasovanie k návrhu uznesenia k návrhu na aktualizáciu vojenského zastúpenia Slovenskej republiky pri orgánoch a vo vojenských štruktúrach NATO a EÚ a vyslania príslušníkov ozbrojených síl Slovenskej republiky do tohto vojenského zastúpenia. Tlač 1849, bod 44 programu. Nech sa páči.
Jurinová, Erika, podpredsedníčka NR SR (2013-05-29):
Pani poslankyňa Mezenská.
M. Číž, podpredseda NR SR: (2007-09-12):
Tak pokiaľ došlo k technickej chybe, s faktickou poznámkou pán poslanec Novotný, nech sa páči. Prosím, zapnite mikrofón pánovi predsedovi výboru.
Jurinová, Erika, podpredsedníčka NR SR (2014-04-01):
Dávam slovo ďalšiemu prihlásenému rečníkovi, pánovi poslancovi Zajacovi. Nech sa páči.
Kučerová, Viera, poslankyňa NR SR (2013-09-04):
Áno? Môžem? Ďakujem za slovo. Ja by som tiež chcela oceniť vystúpenie pani poslankyne Žitňanskej v tom, že veľmi správne pomenovala poslanie Exekučného poriadku a vlastne, o čom exekúcie sú, a to je vymôcť dlh. A verím aj, že tak ako povedal pán minister, že tie jej pripomienky, ktoré boli vznesené na výbore, budú zapracované potom v procesnej novele. Ale chcela by som hovoriť predovšetkým o statusovej novele. Konečne, chcem zdôrazniť, že konečne po osemnástich rokoch je tu statusová novela, a oceňujem prácu ministerstva. A osobne ju považujem voči exekútorom za veľmi prísnu, ale je veľmi potrebná. Zbytočne tu budeme počúvať zo všetkých strán, čo ktorý exekútor urobil, mal urobiť, alebo neurobil, alebo ako sa choval k účastníkom konania, pokiaľ im to zákon a súčasná, súčasne platná legislatíva umožňuje, pokiaľ sa takíto exekútori v stave budú nachádzať. A práve nová novela tento problém by mala v krátkej dobe odstrániť. Aj naopak, disciplinárne konania, ktoré veľmi presne a konkrétne novela navrhuje, budú, budú veľkým prínosom. Preto by som práve statusovej novele dala zelenú a mali by sme ju podporiť všetci v sále. Ďakujem veľmi pekne.
Blaha, Ľuboš, podpredseda NR SR (2024-05-15):
Pani poslankyňa Anežka Škopová.
Laurenčík, Milan, podpredseda NR SR (2021-11-11):
Pani poslankyňa Monika Kavecká s faktickou poznámkou.
Zmajkovičová, Renáta, podpredsedníčka NR SR (2013-05-30):
Pán spravodajca sa chce vyjadriť k rozprave, nech sa páči, máte slovo.
Laššáková, Jana, podpredsedníčka NR SR (2015-02-05):
Príjemné dobré ráno, vážené panie poslankyne, páni poslanci, otváram siedmy rokovací deň 46. schôdze Národnej rady Slovenskej republiky. Na dnešnom rokovacom dni o ospravedlnenie požiadali páni poslanci Igor Matovič, Jozef Mihál, Milan Panáček, Ivan Švejna a Renáta Zmajkovičová. Pristúpime k prvému čítaniu o návrhu skupiny poslancov na vydanie zákona, ktorým sa mení a dopĺňa zákon č. 300/2005 Z. z. Trestný zákon v znení neskorších predpisov. Návrh zákona je pod tlačou 1342, návrh na jeho pridelenie na prerokovanie výborom je v rozhodnutí č. 1353. Teraz dávam slovo poslancovi Igorovi Hraškovi, aby za skupinu poslancov návrh zákona uviedol. Nech sa páči, pán navrhovateľ, máte slovo. (Rokovanie o návrhu skupiny poslancov Národnej rady Slovenskej republiky na vydanie zákona, ktorým sa dopĺňa zákon č. 300/2005 Z. z. Trestný zákon v znení neskorších predpisov , tlač 1342.)
Laššáková, Jana, podpredsedníčka NR SR (2015-05-26):
Pán poslanec Fecko, nech sa páči.
Kollár, Boris, predseda NR SR (2023-02-07):
Vážené pani poslankyne, vážení páni poslanci, budeme pokračovať v prerušenom rokovaní. S procedurálnym návrhom pán poslanec Kyselica. Nech sa páči.
Zs. Simon, poslanec: (2007-09-19):
Teraz fakticky k vystúpeniu pána podpredsedu Číža. Pán podpredseda, rozhodne musím povedať, pokladám to za nešťastné, keď podpredseda Národnej rady poukazuje na to, že majú ministri vládnej koalície problém sa dostať do verejnoprávnej diskusie, musia za to zaplatiť peniaze daňových poplatníkov. Pán podpredseda, mali by ste si dať trošku pozor a pozrieť sa na to, že to boli peniaze zaplatené za to, aby vládna koalícia nemala oponentov. Vy nechcete komunikovať s opozíciou, nechcete komunikovať s obyvateľmi tejto krajiny a konfrontovať sa s nimi. Ja chápem aj z vášho vystúpenia, že nechcete, aby každý, kto pracuje, kto sa usiluje rozvíjať túto krajinu, sa mal dobre. A z vášho vystúpenia jednoznačne vyplýva, že chcete každému občanovi tejto krajiny rovnako zle, či pracuje, či nepracuje, či robí alebo nerobí v prospech tejto spoločnosti. A dovoľte mi poznamenať, už sa pomaly stáva tradíciou, že po vašom vystúpení stále odchádzate. Ale ďakujem pekne za tú politickú kultúru, ktorú ukazujete občanom tejto krajiny, akú zavádza vládna koalícia, ktorú reprezentujete. Ďakujem pekne.
Laurenčík, Milan, podpredseda NR SR (2022-03-16):
Predpokladá sa, keď to je prvé čítanie, že vždy býva hlasovanie pri najbližšom hlasovaní, to iba pri druhých čítaniach určujeme termín, kedy sa treba zoznámiť s pozmeňujúcimi návrhmi dôkladnejšie. Takže nasleduje prvé čítanie o návrhu poslancov Anny Andrejuvovej, Milana Vetráka, Gábora Grendela a Miloša Svrčeka na vydanie zákona, ktorým sa mení a dopĺňa zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov. Návrh zákona je uverejnený ako tlač 931. Návrh na jeho pridelenie na prerokovanie výborom je v rozhodnutí č. 966. Dávam teraz slovo pani poslankyni Anne Andrejuvovej, aby návrh zákona uviedla. Nech sa páči. (Rokovanie o návrhu poslancov Národnej rady Slovenskej republiky Anny Andrejuvovej, Milana Vetráka, Gábora Grendela a Miloša Svrčeka na vydanie zákona, ktorým sa mení a dopĺňa zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov , tlač 931.)
Kollár, Miroslav, poslanec NR SR (2022-03-23):
Vážená pani verejná ochrankyňa práv, vážené kolegyne a kolegovia, viacerí z vás ste tu už konštatovali, že si vypočúvame túto, túto správu pred poloprázdnou sálou. Áno, je to nedôstojné a je to nedôstojný prístup Národnej rady k tejto vážnej funkcii a k pani ombudsmanke ako takej. Ondro Dostál hovoril, že sála je poloprázdna. Nie je poloprázdna, je prázdna. Na začiatku nás tu bolo 13 a teraz nás je tu asi podobný počet. Ja Ondrejovi, ktorý sa práve vrátil, chcem zablahoželať k zvoleniu za štátneho tajomníka na ministerstve spravodlivosti a zároveň chcem vyjadriť veľkú vďaku, že bude štátnym tajomníkom na ministerstve spravodlivosti a nie na ministerstve financií, keďže tie počty mu nejdú, lebo by nás muselo byť 75, aby bola sála poloprázdna. Ale tri vety k tomu, čo som chcel povedať. Chcem skonštatovať, že túto mimoriadne náročnú, ale mimoriadne potrebnú funkciu pani Patakyová vykonávala spôsobom, že ľudsky aj profesionálne nastavila latku výkonu tejto funkcie veľmi vysoko. A ja vám chcem poďakovať za srdce, za morálnu integritu, za nezávislosť, za odbornosť aj profesionalitu, ktorú ste vložili do výkonu tejto funkcie. A chcem vyjadriť nádej, že s týmto vedomím budeme posudzovať všetkých uchádzačov, ktorý sa budú chcieť stať vaším nástupcom alebo nástupkyňou. Je to mimoriadne dôležité aj preto, že ak dnes hovoríme o potrebe budovať dôveru v demokratické inštitúcie, tak práve vďaka pani Patakyovej a jej spôsobu výkonu funkcie verejnej ochrankyne práv sa nepochybne podarilo ďalej posunúť úroveň výkonu tejto funkcie a aj zvýšiť dôveru v túto funkciu bez ohľadu na to, čo hovoria, teda tak ako hovorí kolega Pollák, najväčší ochrancovia a najväčší ochrancovia ľudských práv na Slovensku, kolegovia z opozície. Ja chcem preto ešte raz poďakovať, pani Patakyová, za vašu službu občanom a Slovenskej republike. Ďakujem.
D. Jarjabek, poslanec: (2007-06-21):
Ale k meritu veci. Pán Minárik, možno vás prekvapím, ale po prijatí tohto zákona, resp. tejto novely zákona, sa nezmení nič až na jednu vec, že Slovenská televízia bude musieť vysielať celé záznamy bez toho, aby záznam mohla svojvoľne strihať. Ona musí ten záznam odvysielať celý, ale takisto ho odvysiela v čase programového voľna, to znamená vtedy, keď bude programové voľno z hľadiska schválenej programovej štruktúry Rady Slovenskej televízie, ak vám to niečo hovorí ako predsedovi výboru pre kultúru a médiá. Ďakujem za pozornosť.
Žiga, Peter, podpredseda NR SR (2024-06-12):
Prezentujme sa a hlasujme. (Hlasovanie.) 134 prítomných, 124 za, 2 proti, 8 sa zdržali. Konštatujem, že sme tento návrh schválili. S procedurálnym návrhom pán poslanec Dubéci.
Bugár, Béla, podpredseda NR SR (2010-12-14):
Ďakujem pani predsedníčke. Dávam slovo spoločnému spravodajcovi z výboru pre hospodárstvo, výstavbu a dopravu pánovi poslancovi Solymosovi, aby podal správu o prerokovaní tohto návrhu vo výboroch.
Danko, Andrej, podpredseda NR SR (2023-11-22):
Na vystúpenie pána poslanca štyri faktické. Pán poslanec Dostál.
Kondrót, Maroš, poslanec NR SR (2019-03-27):
Ďakujem pekne, pán predseda. V rozprave nevystúpil žiaden poslanec, nebol podaný žiadny pozmeňujúci a doplňujúci návrh, preto pristúpime k hlasovaniu o pozmeňujúcich a doplňujúcich návrhoch zo spoločnej správy nasledovne: o bodoch 1 a 2 spoločne s odporúčaním gestorského výboru schváliť.
Danko, Andrej, podpredseda NR SR (2023-12-06):
Ďakujem, pán poslanec. Tým sme uzavreli a vyčerpali písom... zoznam písomne prihlásených poslancov do rozpravy. Pýtam sa, či sa chce niekto prihlásiť do rozpravy ústne. Nie. Vyhlasujem rozpravu za skončenú. Chce k rozprave zaujať stanovisko pán navrhovateľ? Nech sa páči, pán minister.
Bugár, Béla, podpredseda NR SR (2017-03-28):
Pani poslankyňa Jurinová, nech sa páči.
Brisudová, Martina, poslankyňa NR SR (2021-06-30):
Útočilo sa tu nielen na Igora Matoviča, ale útočilo sa tu aj na hnutie OĽANO. Hovorilo sa o schránkovej firme. Ja sa teda opýtam, aké krídla doručili pána Pellegriniho do Národnej rady Slovenskej republiky? Bola to jeho materská strana SMER – sociálna demokracia. A pán Pellegrini, ktorý prišiel takto do Národnej rady, s pokojom Angličana neskôr túto politickú stranu opustil. Ale Igor Matovič sa hnutiu OĽANO na rozdiel od lídra HLAS-u nikdy nespreneveril. Ďakujem pekne. (Potlesk.)
Poliačik, Martin, poslanec NR SR (2011-09-13):
Pán kolega, minimálne v jednej veci ste klamali, lebo ten mladý človek, ktorý síce musí povinne vstúpiť do druhého piliera, hneď na druhý deň z neho môže vystúpiť a nič sa mu nestane. Tam nie je žiadna povinnosť dvoch rokov, tam sa iba preklopila v podstate tá východisková situácia, kým doteraz to bolo, že potrebuje ísť a prihlásiť sa, tak teraz je automaticky prihlásený a môže sa odhlásiť. Ale ináč nijakým iným spôsobom sa mu na práva nesiaha. A ak tak svedomito teda študujete zákony, ako ste práve teraz previedli, tak potom sa nie je čo diviť, že máte problémy čítať ciele a kroky tejto vlády, pretože im vôbec nerozumiete, lebo hovoríte o niečom úplne inom, než je schválené v tom zákone. Takže skúste ich najprv prečítať a potom budeme vedieť sa rozprávať o tom istom texte. Ďakujem.
Ďuriš Nicholsonová, Lucia, podpredsedníčka NR SR (2017-06-14):
Prerušujem rokovanie o tomto bode programu. Teraz pristúpime k prvému čítaniu o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 93/2005 Z. z. o autoškolách a o zmene a doplnení niektorých zákonov v znení neskorších predpisov a o doplnení zákona č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov . Návrh zákona je pod tlačou 587. Návrh na jeho pridelenie na prerokovanie výborom je v rozhodnutí pod číslom 605. Predmetný návrh zákona uvedie pán poslanec Ivan. Nech sa páči.
Hlina, Alojz, poslanec NR SR (2023-12-20):
Ďakujem pekne. Ako aj z toho vystúpenia, aj z tých predchádzajúcich je zrejmé, že, že sme zablokovaní. Vianoce pred dverami, ohrozený rozpočet a namieste by možno stála nejaká rozumná úvaha, že čo s tým. A teda, že či je, alebo nie je nejaká vôľa tých rozumných nájsť nejaké riešenie tejto patovej situácie. Ako javí sa tu riešenie, bolo ikskrát povedané, a ja využijem aj teda, ospravedlňujem sa, túto moju faktickú v reakcii na pána rečníka, pána Mikulca, aj na to, že už teda sme počuli 7CABC a možno ešte budeme počuť štyrikrát na osvieženie, že v čom sa to bude meniť, niektorí tu budú pozorne, niektorí menej pozorne počúvať. Ale je zrejmé z toho, že sme zablokovaní. A bolo by dobré, keby sme nekazili nie sebe, však my sme tu od toho, aby sme veci riešili, ale ľuďom Vianoce. Tak možno naozaj by stálo za to porozmýšľať a riešením v tejto chvíli sa javí to, že však stiahnite to, stiahnite ÚŠP, prísne vzaté keď to stiahnete, tam nie je tá polročná lehota, že polroka to nemôžte dávať. To dáte možno neskôr. Len sa snažím rozmýšľať, že čo s tým. Dneska je štvrtok, zajtra je piatok, ja ešte nemám darčeky, ale to viem, že nikoho nezaujíma, hej, ale možno tak ľudský rozmer do toho vniesť, hej. Že z tohto, čo je tu a ako to prebiehalo v noci, ako to bude prebiehať dnes, je zrejmé, že sme zablokovaní. Bolo by dobré, keby sme našli nejaké riešenie na odblokovanie. Ďakujem.
Ďuriš Nicholsonová, Lucia, podpredsedníčka NR SR (2018-06-15):
Pán poslanec Sloboda s faktickou.
Danko, Andrej, predseda NR SR (2019-05-14):
Ďakujem. Otváram všeobecnú rozpravu. Do rozpravy som nedostal žiadnu písomnú prihlášku. Skôr, než vystúpi pani navrhovateľka, pýtam sa, či sa chce ešte prihlásiť do rozpravy niekto ústne. Ak nie, uzatváram možnosť prihlásenia. O slovo požiadala pani navrhovateľka v rámci rozpravy, nech sa páči.
Ďuriš Nicholsonová, Lucia, podpredsedníčka NR SR (2017-02-14):
Áno, ďakujem. Otváram týmto rozpravu. Písomne sa do rozpravy neprihlásil nikto. Pýtam sa, či sa chcete prihlásiť ústne, dámy a páni. Nie je tomu tak. Vyhlasujem teda rozpravu za skončenú. Zároveň prerušujem rokovanie o tomto bode programu a vyhlasujem pätnásťminútovú prestávku. Potom budeme hlasovať, áno. (Prestávka.) (Po prestávke.)
Grendel, Gábor, poslanec NR SR (2024-02-23):
Mikrofón, áno, ďakujem pekne. Ďakujem za slovo. Len veľmi krátko, čiže ešte raz na záver, nejde o zrušenie § 363, ale o vrátenie tohto paragrafu do stavu, v ktorom bol zavedený do Trestného poriadku v roku 2005 s účinnosťou od januára 2006. V tomto stave to fungovalo až do roku 2015 a nikto nežiadal, nikto neprotestoval, nikto neriešil, že je ten paragraf nejako zneužívaný alebo nadužívaný. Stalo sa to až potom, keď tento paragraf bol rozšírený po roku 2015, teda v čase, kedy SMER vládol sám bez koaličného partnera a mohol si v Národnej rade presadiť zmeny zákonov, aké si len táto strana želala. Takže ešte raz, je to úprava paragrafu a vrátenie do pôvodného stavu, preto vás na záver opäť žiadam o podporu tejto novely. Ďakujem pekne.
Nachtmannová, Oľga, poslankyňa NR SR (2012-08-09):
Áno, ďakujem, určite ma táto otázka bude zaujímať, pretože sme sa dostali do situácie, že pomaly stupeň štúdia stačí, keď sa napíše nejaká práca, ale, pozor, to nie je rigorózne pokračovanie. Tuná fakt treba robiť skúšky, lebo inak dopadli by sme tak, že napr. magister by bol len na základe toho, že urobí diplomovú prácu. A na záver by som chcela povedať, to nie je ani otázka, KDH malo svoj volebný slogan Začína to prácou. Bola tam, samozrejme, chyba, slovensky to má byť Začína „sa“ to prácou. Ja pevne verím, že ten marazmus v školstve skončí dizertačnou prácou pána podpredsedu Národnej rady Slovenskej republiky pána Figeľa. Ďakujem.
B. Bugár, podpredseda NR SR: (2005-11-08):
(Hlasovanie.) Prítomných 142, za 108, zdržalo sa 34 poslancov. Návrh pána poslanca sme schválili. Nech sa páči.
Pellegrini, Peter, predseda NR SR (2014-12-09):
Prezentujme sa a hlasujme. (Hlasovanie.) Prítomných 133 poslancov, za 55, proti 2, zdržalo sa 76. Návrh sme neschválili. Opäť vás poprosím, pán poslanec, aby ste uviedli hlasovanie v prvom čítaní o návrhu poslancov Beblavého a Žitňanskej na vydanie zákona o ochrane národnej bezpečnosti pri zmene vlastníctva strategického majetku, tlač 1227. Nech sa páči, pán poslanec, máte slovo. (Hlasovanie o návrhu poslancov Národnej rady Slovenskej republiky Miroslava Beblavého a Lucie Žitňanskej na vydanie zákona o ochrane národnej bezpečnosti pri zmene vlastníctva strategického majetku a o zmene a doplnení niektorých zákonov , tlač 1227.)
Sulík, Richard, predseda NR SR (2011-03-22):
Ďakujem. Otváram rozpravu. Do rozpravy som nedostal žiadnu písomnú prihlášku. Pýtam sa, či sa niekto chce prihlásiť ústne. Nie. Vyhlasujem rozpravu za skončenú. Chce zaujať stanovisko navrhovateľka? Nie. Spravodajkyňa? Tiež nie. Ďakujem vám, dámy. Prerušujem rokovanie o tomto bode programu. Ďalším bodom programu je prvé čítanie o vládnom návrhu zákona, ktorým sa mení a dopĺňa zákon č. 153/2001 Z. z. o prokuratúre v znení neskorších predpisov a ktorým sa menia a dopĺňajú niektoré zákony . Vládny návrh zákona má tlač 279. Návrh na jeho pridelenie na prerokovanie výborom je v rozhodnutí č. 278. Poprosím pani ministerku Žitňanskú, aby vládny návrh uviedla, a pani poslankyňu Pfundtner, aby zaujala miesto pre spravodajcu. Ďakujem.
Hrnčiar, Andrej, podpredseda NR SR (2017-02-01):
Ďalším vystupujúcim v rozprave je pán poslanec Poliačik. Nech sa páči.
B. Bugár, podpredseda NR SR: (2005-05-25):
Z. Martináková, poslankyňa: Len krátko by som zareagovala na pani poslankyňu Tóthovú kvôli tomu pozmeňujúcemu návrhu, ktorý ešte len podám. Ja ho hlbšie vysvetlím. Neteší ma podanie tohto pozmeňujúceho návrhu. Viem presne, o čom hovorí. A v spoločnej správe bod 57 hovorí o povinnosti obcí dávať, poskytovať tieto príspevky. A my sme, samozrejme, sedeli nielen so ZMOS-om, ale aj s jednotlivými starostami, primátormi, ktorí nás vážne upozornili na to, že majú na tento rok rozpočty schválené a veľmi napäté, niekde, teda by som povedala, až na posledný halier. A keďže tento zákon nadobudne účinnosť v polovici roka, tak ani nie sú schopní tieto podmienky podľa zákona napĺňať. Je to však širšia otázka, ako zabezpečiť vykonateľnosť tohto zákona tak, aby sme naozaj začali reálne robiť sociálnoprávnu ochranu detí a sociálnu kuratelu. A to je širšia otázka, nad ktorou sa trápime aj týmto zákonom. Aj my vo výbore sme sa nad tým trápili už dlhší čas. Takže ja veľmi dobre rozumiem tomu, čo pani poslankyňa Tóthová k tomuto pozmeňujúcemu návrhu povedala. Ale myslím si, že financovanie v tejto oblasti sociálnoprávnej ochrany detí je komplexnejšou otázkou, ku ktorej sa budeme musieť postaviť niekedy v priebehu budúceho roka alebo niekedy v závere roka, keď sa bude pripravovať rozpočet a keď obce budú môcť tieto nové povinnosti a nároky zahŕňať do svojho rozpočtu. Nič viac tento pozmeňujúci návrh nesleduje, pretože naozaj je najlepšie, keď o tieto problémy sa stará obec. Ja s tým absolútne súhlasím.
Kuffa, Štefan, poslanec NR SR (2014-09-23):
Ja budem pokračovať. Naozaj nemôžeme vyhrať zbraňami. Ak to budú zbrane také, ktoré vraždia nevinných ľudí, takúto vojnu nevyhráme. Tam sú, prehratá je, aj jedna, aj druhá strana prehrala. Naozaj biedne vyzeráme s týmito agresívnymi názormi, ktoré tuná aj v Národnej rade odznievajú a pomaly by sme aj vyzývali aj do zbrane. Žiaľ, je mi to veľmi ľúto, keď moji kolegovia majú takéto výroky. Nesúhlasím s nimi a odmietam ich. Ja takisto, ja som to aj pred štvrť rokom alebo kedy sme to tu mali, možno sú to štyri mesiace dozadu, kedy ja som už vtedy som vyzýval a stále aj vyzývam aj budem vyzývať, aby tento konflikt sa riešil formou dialógu a neopakovateľ..., neutíchajúceho dialógu; kde rinčia zbrane, tam sa nedá hovoriť o spravodlivosti. Vyše tritisíc zavraždených nevinných ľudí a takmer osemstotisíc, možno už je to dnes viac utečencov, to je úplne strašné. My hovoríme o demokracii a jedným dychom alebo aj jedným skutkom máme ten samopal v ruke a strieľame do nevinných ľudí a nastoľujeme takto demokraciu. Ja si takto demokraciu nepredstavujem. Asi sme sa, Európa, málo poučili na tej blízkej minulosti. Sedemdesiat rokov je od skončenia druhej svetovej vojny a je tu ďalší konflikt, je tu vážna hrozba. Ukrajina je naším bezprostredným susedom, my máme spoločnú hranicu. Tvárime sa, veľakrát sa mi to tak zdá, ako keby sa nás to netýkalo. Tak sa začínali veľké konflikty, aj prvá, aj druhá svetová vojna. Možno mnohé veci, ktoré sa podcenili, treba odsúdiť to násilie, ktoré sa pácha. Ja som bol prekvapený a som si položil tak aj otázku, prečo Porošenkovi tlieskal americký kongres. Nevedel som to pochopiť, z akého titulu mu to tlieskali. Za ten prejav, ktorý tam odprezentoval, že to bude hrozba násilia a zabíja... (Prerušenie vystúpenia časomerom.)
Grendel, Gábor, podpredseda NR SR (2021-06-22):
Pani poslankyňa Pivková, chcete reagovať na faktické poznámky? Nie, takže teraz dávam možnosť prihlásiť sa ústne do rozpravy, nech sa páči. Pán poslanec Blcháč ako jediný. Končím možnosť prihlásiť sa do rozpravy. Nech sa páči, pán poslanec.
Sulík, Richard, poslanec NR SR (2012-05-16):
Dobre, v poriadku, tak toto poviem potom neskôr, nebudem tú možnosť teraz využívať. Doplním len ešte jeden príklad, ktorý uvádzal pán poslanec Osuský, že tiež pán poslanec Vážny za ním neprišiel vopred hľadať nejakú dohodu, ale, skrátka, išlo o rozumnú vec, tak my ako klub sme to podporili. Takisto pán poslanec Raši došiel s návrhom, ktorý bol rozumnou vecou, s nikým z nás to nekonzultoval, nesnažil sa o podporu, ale samotná skutočnosť, že to bola rozumná vec, viedla k tomu, že aj tento návrh poslanecký klub SaS podporil, stalo sa to dnes doobeda. Ďakujem pekne.
Laššáková, Jana, podpredsedníčka NR SR (2014-09-09):
Pán poslanec Martvoň.
Hrušovský, Pavol, predseda NR SR (2011-10-21):
Hlasujeme. (Hlasovanie.) 140 prítomných, 79 za návrh, 61 sa zdržalo. Návrh sme neschválili.
Laššáková, Jana, podpredsedníčka NR SR (2012-08-09):
Pán poslanec, máte možnosť položiť doplňujúcu otázku v rozsahu dvoch minút. Chcete, prosím, tak urobiť? (Reakcia poslanca.) Zapnite pána poslanca.
Taraba, Tomáš, poslanec NR SR (2021-03-31):
Ďakujem za slovo. Vážený pán predsedajúci, vzhľadom na to, že v najbližších dňoch bude na Slovensku pekné počasie, nachádzame sa vo veľkom týždni, Slovensko je jeden z mála štátov, ktorý popiera v týchto časoch náboženskú slobodu vierovyznania, tak vás chcem poprosiť, aby ste dali hlasovať o tom, že parlament zaviaže vládu Slovenskej republiky, aby bolo v nasledujúcich dňoch umožnené konanie veľkonočných bohoslužieb aspoň vo vonkajších priestoroch pri dodržaní minimálnych odstupov a hygienických opatrení. Ďakujem pekne.
Laššáková, Jana, podpredsedníčka NR SR (2014-05-13):
Na vystúpenie pána poslanca s faktickou poznámkou pán poslanec Záhumenský. Končím možnosť prihlásiť sa s faktickými poznámkami. Nech sa páči, pán poslanec.
A. Belousovová, podpredsedníčka NR SR: (2009-06-23):
O ospravedlnenie svojej neúčasti na dnešnom rokovacom dni písomne požiadali títo poslanci: pani poslankyňa Belásová, páni poslanci Jozef Ďuračka, Jaroslav Izák, Eduard Kukan, Martin Pado a pani poslankyňa Monika Smolková. Na zahraničnej pracovnej ceste sú poslanci Národnej rady Slovenskej republiky pán József Berényi, Július Brocka, Iván Farkas, Sergej Chelemendik, Pavol Kubovič, pani poslankyňa Oľga Nachtmannová, ďalej páni poslanci Jaroslav Paška, Peter Pelegrini a pani poslankyňa Tatiana Rosová. Na úvod dnešného rokovacieho dňa vás chcem ešte informovať, že poslanec Daniel Lipšic písomne oznámil, že za skupinu poslancov berie späť dva návrhy, a to návrh ústavného zákona o Špeciálnom súde a návrh novely Trestného poriadku. Ide o tlače 1118 a 1119, ktoré sú bodmi 32 a 33 schváleného programu. Teraz pristúpime k druhému čítaniu o vládnom návrhu zákona, ktorým sa mení a dopĺňa zákon č. 200/1998 Z. z. o štátnej službe colníkov a o zmene a doplnení niektorých ďalších zákonov v znení neskorších predpisov a o zmene a doplnení niektorých zákonov . Vládny návrh zákona je uverejnený ako tlač 943, spoločnú správu výborov máte ako tlač 943a. Prosím ministra financií Slovenskej republiky Jána Počiatka, aby vládny návrh zákona odôvodnil. Nech sa páči, pán minister, máte slovo.
Pčolinský, Peter, podpredseda NR SR (2023-01-26):
Ďakujem pekne. Uzatváram možnosť faktických poznámok. Päť faktických poznámok. S prvou pán podpredseda Juraj Blanár.
Gažovičová, Tina, poslankyňa NR SR (2024-02-08):
Ďakujem. Ja viem, že ono je to vždy ťažké predvídať, ale že či aspoň boli robené nejaké odhadované analýzy na základe teda tých dostupných, dostupných dát, ktoré sú, lebo veď ako základné štatistiky o trestných činoch máme. A na začiatku teda ste hovorili, tuším, číslo 1 650 a potom, že tretina je na pravidelnej údržbe a tam mi to teda nie je celkom jasné, že prečo iba tretina. Ale možno som, možno som nie úplne pochopila ten začiatok. Ďakujem.
Kollár, Boris, predseda NR SR (2020-05-13):
Ďakujem. Ďalej vystúpi pán poslanec Taraba.
Brocka, Július, poslanec NR SR (2010-08-05):
Pani Tomanová charakterizovala programové vyhlásenie vlády viacerými prívlastkami: nekompetentné, nekonzistentné, totálny odklon od sociálneho štátu, že to je dobrá správa pre horných 10-tisíc. Pani ministerka Tomanová, ak by som to mal jednou vetou, alebo, pani poslankyňa Tomanová, keby som to mal jednou vetou povedať, že vám jazyk nezdrevenie. Veď z vašej politiky mali profit najmä privilegovaní, najmä privilegovaní. Zhodou okolností, tak ste začali. Ten prvý váš škandál – niekoľkomiliónová dotácia pre Privilégium. Neskôr ste sa už vynašli a našli ste nový slovník alebo iný slovník. Takzvané sociálne podniky, pomoc, mala to byť pomoc dlhodobo nezamestnaným a profitovali z toho najmä ľudia blízki strane Smer. Pôvodne to boli peniaze z Európskej únie, mali to byť peniaze z fondov Európskej únie, dnes je to sekera 300 miliónov korún zo štátneho rozpočtu. Ale aj v iných oblastiach. Napríklad v oblasti sociálnych služieb, že ste podporovali privilegovaných verejných poskytovateľov, dnes už aj Ústavný súd konštatoval, že to bolo v rozpore s ústavou. Ale aj pri rodičovskom príspevku, keď ste vyrobili štyri kategórie rodičov, tých privilegovaných, a potom tých diskriminovaných. Nakoniec aj to, čo verejnosť prijímala pozitívne, príspevok pri narodení dieťaťa. No, na to ste nenechali v štátnom rozpočte ani peniaze, dnes je tam diera 1,8 mld. Sk. Pani Tomanová, toto programové vyhlásenie vlády je aj o zavedení poriadku. Je o odstránení diskriminácie a nespravodlivosti, ktorú ste v našom sociálnom systéme zaviedli aj vy.
Ďuriš Nicholsonová, Lucia, podpredsedníčka NR SR (2017-03-28):
Áno, ďakujem veľmi pekne. Otváram týmto všeobecnú rozpravu. Písomne sa do rozpravy prihlásili ôsmi páni poslanci. Za klub OĽANO je to pán Ján Budaj a potom jednotlivci: Miroslav Beblavý, Jozef Rajtár, Veronika Remišová, Erika Jurinová, Krajniak Milan, Eduard Heger a Janka Cigániková. Nech sa páči, pán poslanec Budaj, máte slovo.
Pčolinský, Peter, podpredseda NR SR (2022-10-26):
Ďakujem. Vyhlasujem všeobecnú rozpravu za skončenú. Chce ešte zaujať stanovisko navrhovateľ? Nech sa páči.
Zelník, Štefan, poslanec NR SR (2017-12-06):
Ďakujem pekne za slovo. Ja len veľmi krátko. Ja som očakával, že práve tento zákon, o tomto zákone budeme debatovať na výbore pre zdravotníctvo. Ale chápem, že poslanci majú aj právo odísť z výboru a nerokovať. Škoda toho, škoda toho pred médiami takého teatrálneho vystúpenia, pretože povedal som si, dobre, tak poslanci budú debatovať potom na schôdzi Národnej rady. Dámy a páni, o čom sme debatovali? Bolo to o doplnkových hodinách, ktoré boli politicky zneužité, a ďalej to boli platy poslancov. Je to škoda. Pretože ak niekto tvrdí, že teda nemal čas sa pripraviť, tak som očakával aspoň odbornú diskusiu. Je pravda, aby som nekrivdil, niekoľko poslancov, pán kolega Suchánek, pani kolegyňa Šebová naozaj vystúpili vecne k danej problematike. Ale tí ostatní poslanci, bohužiaľ, musím povedať, že bolo to viac-menej politikárčenie. A dve veci rezonovali, doplnkové ordinačné hodiny, aj to bolo politicky zneužívané, a platy poslancov, ktoré absolútne nepatria do preberania problematiky pri zdravotníckom zákone. Ďakujem veľmi pekne.
Šíbl, Jaromír, poslanec NR SR (2022-12-19):
Vážené pani poslankyne, vážení páni poslanci, vážení prítomní, Národná rada Slovenskej republiky uznesením č. 1737 z 20. októbra 2022 pridelila vládny návrh zákona, ktorým sa mení a dopĺňa zákon č. 414/2012 Z. z. o obchodovaní s emisnými kvótami a o zmene a doplnení niektorých zákonov v znení neskorších predpisov, tlač 1235, na prerokovanie týmto výborom: Ústavnoprávnemu výboru Národnej rady, Výboru Národnej rady pre hospodárske záležitosti a Výboru Národnej rady pre pôdohospodárstvo a životné prostredie. Za gestorský výbor určila výbor pre pôdohospodárstvo a životné prostredie. Výbory prerokovali predmetný vládny návrh zákona v lehote určenej uznesením Národnej rady. Poslanci Národnej rady, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona. Výbory Národnej rady, ktorým bol vládny návrh zákona pridelený, zaujali k nemu nasledovné stanoviská: Ústavnoprávny výbor uznesením č. 637 z 24. novembra 2022 s vládnym návrhom zákona súhlasil a odporučil ho Národnej rade schváliť s pripomienkami. Výbor pre hospodárske záležitosti dňa 28. novembra 2022 neprijal platné uznesenie, nakoľko návrh uznesenia nezískal potrebný súhlas nadpolovičnej väčšiny prítomných poslancov podľa § 52 ods. 4 zákona Národnej rady č. 350/1996 Z. z. o rokovacom poriadku Národnej rady. Výbor pre pôdohospodárstvo a životné prostredie dňa 24. novembra 2022 nerokoval, nakoľko podľa § 52 ods. 2 zákona Národnej rady č. 350/1996 Z. z. o rokovacom poriadku Národnej rady nebol uznášaniaschopný. Gestorský výbor odporúča o bodoch 1 až 6 zo spoločnej správy hlasovať spoločne s návrhom gestorského výboru uvedené body schváliť. Gestorský výbor na základe stanovísk výborov k vládnemu návrhu zákona vyjadrených v ich uzneseniach uvedených pod bodom III spoločnej správy a v stanoviskách poslancov gestorského výboru vyjadrených v rozprave k tomuto vládnemu návrhu zákona v súlade s príslušnými ustanoveniami zákona Národnej rady o rokovacom poriadku odporúča Národnej rade predmetný návrh zákona schváliť s pripomienkami. Spoločná správa výborov Národnej rady o prerokovaní predmetného vládneho návrhu zákona vo výboroch Národnej rady v druhom čítaní bola schválená uznesením výboru pre pôdohospodárstvo a životné prostredie číslo 266 zo dňa 29. novembra 2022. V citovanom uznesení ma výbor poveril predložiť Národnej rade spoločnú správu výborov a splnomocnil ma podať návrhy podľa príslušných ustanovení zákona o rokovacom poriadku Národnej rady. Pán predsedajúci, otvorte, prosím, rozpravu.
Bugár, Béla, podpredseda NR SR (2011-07-13):
Súhlasíte s týmto návrhom, pán poslanec? (Súhlasná reakcia poslanca.) Áno, ďakujem pekne, môžeme pokračovať.
Baláž, Radovan, poslanec NR SR (2018-12-05):
Ďakujem za slovo. V rozprave nevystúpil žiaden poslanec. Preto môžme rovno pristúpiť k hlasovaniu o bodoch zo spoločnej správy, a to o bodoch 1 až 13, s odporúčaním gestorského výboru schváliť.
Laššáková, Jana, podpredsedníčka NR SR (2013-02-08):
Pani navrhovateľka, so záverečným slovom alebo do rozpravy sa chcete prihlásiť. (Reakcia navrhovateľky.) Tak ešte do rozpravy, nech sa páči. (Reakcia navrhovateľky: „Alebo viete čo? So záverečným slovom vystúpim.“) Dobre, vyhlasujem rozpravu za skončenú. Chce k rozprave zaujať stanovisko navrhovateľka? (Reakcia navrhovateľky.) Áno, nech sa páči.
Bittó Cigániková, Jana, poslankyňa NR SR (2024-01-12):
Úplne súhlasím s kolegyňou Holečkovou v tom, že takýto spôsob prijímania legislatívy je veľmi nebezpečný. Ukázalo sa to bez ohľadu na to, či vládli jedni, druhí, tretí, ukázalo sa to opakovane aj v menších, v zákonoch, ktoré majú menšie dosahy na spoločnosť. V tomto prípade naozaj po hodinách a hodinách rokovaní sme sa stále nedozvedeli, aké sú vlastne skutočné dôvody skráteného legislatívneho konania. Nedozvedeli sme sa predovšetkým, aká mimoriadna situácia nastala, a hneď teraz musíme teda znižovať tresty za majetkové a hospodárske trestné činy. Okrem toho teda, že ak vieme považovať za mimoriadnu situáciu to, že Robert Fico má nejakých tých svojich priateľov a kumpánov v base a treba im pomôcť. Ako som už opakovane hovorila, Trestný zákon tu máme od roku 2005 a od tohto roku bol predsa Robert Fico pri moci dvanásť rokov, dokonca mal možnosť akokoľvek zasahovať. Neurobil nič. Neurobil nič, nijako nezmenil Trestný zákon a teraz keď to robí, tak to robí spôsobom narýchlo, bez diskusie, vyslovene tu znásilňuje legislatívny proces. No opakujem, jediné, čo sa z toho dá vydedukovať a pri najlepšej vôli sa iné nedá, je to, že je potrebné zasiahnuť hneď, pretože práve teraz sa týka Trestný zákon niektorých vyvolených, ktorých treba nejakým spôsobom zachrániť, lebo sú to ich ľudia. A myslím si, že koalícia týmto postupom presne tieto reálne dôvody aj pri-zná-va.
Jurinová, Erika, podpredsedníčka NR SR (2014-09-09):
Pani poslankyňa, to ste sa asi pomýlili. Áno. Dávam slovo pánovi poslancovi Mihálovi, ktorý je ako druhý prihlásený so svojím príspevkom. Nech sa páči.
Šmilňák, Martin, poslanec NR SR (2024-05-03):
Pani kolegyňa Turčanová, vidno, že okrem toho, že si viedla osem rokov krajské mesto, tak predtým si sa venovala sociálnym témam a pracovala si ako riaditeľka v sociálnom zariadení. Nemôžme byť odborníci všetci na všetko, a preto ďakujem za to, že si nás dostala do témy pomerne podrobne. A aj to, že podobne ako predkladateľka si zdôraznila veci, ktoré sú diskriminačné alebo nespravodlivé, a že si nám priblížila, prečo je tento, tá súčasná úprava zákona nespravodlivá a navrhujete teda, alebo predkladateľka navrhuje, aby sa tento, táto časť nášho života stala spravodlivejšou. Tak ďakujem obidvom, aj tebe za to, že si nám povedala fakty a takisto podporujem to, aby sme predkladanú zmenu zákona podporili. Ďakujem.
Heger, Eduard, podpredseda vlády a minister financií SR (2021-02-04):
Áno, áno. Ďakujem pekne, pán podpredseda. To bola taká dôležitá, dôležitý vstup, ale chcem povedať, ja nepovažujem to, že sme pomohli Bielorusku, za nejaký veľký prešľap, pretože naozaj miliardy alebo vyše miliardy dávame pomocnú ruku štátu. Ja osobne, poviem vám moje presvedčenie, ja osobne, keď pomáham ľuďom, nepoviem jednému, že vieš čo, tak tomu som už pomohol, už druhému nepomôžem. Snažím sa pomáhať, kde to viem a koľko sa dá. A myslím si, že princíp, keď pomôžeme nejakej krajine, s ktorou zdieľame pocity, lebo sme boli v tej situácii tu v Československu 30 rokov dozadu a rozumieme, tak si myslím, že takto nám pomáhali vtedy krajiny, ktoré boli v situácii, ako sme my. A myslím si, že tento princíp je dobré realizovať, lebo vždy sa vám vráti, vždy sa vám pozitívne vráti. To len takú malú poznámočku. Ale aby som sa vrátil k zákonu o respirátoroch, samozrejme, toto nie je z tých veľkých opatrení. To sme tu boli napríklad minulý týždeň, keď sme priniesli opatrenia z hľadiska daňového poriadku alebo lex corona. Tam boli veľké sumy a som veľmi rád, že tam to prešlo hladko, však v konečnom dôsledku aj tu to prechádza hladko. Je toto téma, ktorej ľudia rozumejú a je dobré o nej trošku porozprávať, je dobré, aby aj zarezonovala, aby si naozaj tí obchodníci uvedomili, že teraz nie je čas si tu dépeháčku zhltnúť na svoj profit, že toto je čas, kedy tú dépeháčku potrebujú dať ľuďom v znížených cenách. A verím, že to bude aj odkaz tohto dňa. Ďakujem veľmi pekne, že som mohol ešte takto vystúpiť. (Potlesk.)
Karas, Daniel, poslanec NR SR (2023-11-16):
Ďakujem pekne, pán podpredseda, za slovo. V podstate si to vybavil za mňa, lebo ja som chcel len kolegov upozorniť na to, aby keď komunikujú medzi sebou, aby boli troška tichšie, lebo vás potom nepočuť a je tu hurhaj. Ďakujem.
Ďuriš Nicholsonová, Lucia, podpredsedníčka NR SR (2017-12-13):
Áno, ďakujeme pekne. Teraz dávam slovo spravodajcovi, ktorého určil navrhnutý gestorský výbor pre vzdelávanie, vedu, mládež a šport, pánovi poslancovi Mizíkovi. Nech sa páči.
P. Hrušovský, podpredseda NR SR: (2002-06-27):
Otváram rozpravu. Pýtam sa, kto sa hlási do rozpravy? Pán poslanec Langoš. Končím možnosť ďalších ústnych prihlášok do rozpravy. Nech sa páči. J. Langoš, poslanec: Ďakujem za slovo. Je mi ľúto, ja som bol jeden z poslancov, jeden z členov branno-bezpečnostného výboru, ktorý navrhoval vrátiť tento vládny návrh zákona vláde na dopracovanie, a keďže gestorský výbor neprijal platné uznesenie, navrhujem Národnej rade, aby vrátila tento zákon vláde.
B. Bugár, podpredseda NR SR: (2002-05-16):
(Hlasovanie.) Prítomných je 118 poslancov, za 117, nehlasoval 1. Konštatujem, že Národná rada sa uzniesla, že tento návrh zákona prerokuje v druhom čítaní.
Glváč, Martin, podpredseda NR SR (2018-02-07):
S reakciou pán poslanec Petrák.
Laurenčík, Milan, poslanec NR SR (2018-12-05):
Ďakujem za slovo. Martin, ďakujem za uvedenie ďalšieho zo série volebných zákonov, ktoré by mohli zmeniť náš volebný systém k lepšiemu, ktoré sa tu snažíme v tomto volebnom období uvádzať do života, zatiaľ však bezúspešne. Bezpochyby slobodné a demokratické voľby sú najväčším výdobytkom novembra ´89 a naše návrhy, ktoré sme dávali v minulosti, ale aj tento návrh by mohli zabezpečiť, že voľby by boli jednoduchšie, celý proces lacnejší, prístupnejší väčšiemu počtu voličov a aj spravodlivejší, ako si teraz hovoril. Mohli by zabezpečiť vyššiu účasť – účasť mladých ľudí, účasť našich občanov, ktorí sú z rôznych dôvodov v zahraničí. No tieto naše návrhy neprešli. Ako vidieť zo záujmu, resp. nezáujmu koaličných poslancov o diskusiu aj k tomuto návrhu zákona, tak obávam sa, že aj tento náš návrh skončí ako tie ostatné, aj keď, samozrejme, ja sa prihováram, aby koaliční poslanci zvážili a nejakým spôsobom sa snažili pochopiť zmysel tohto návrhu a podporiť ho. Občania však majú možnosť vidieť, ako by mohol vyzerať volebný systém, keby sme mali tú moc ho zmeniť, a môžu vidieť, ako určite bude vyzerať, keď túto moc zmeniť tento volebný systém budeme mať. Ďakujem ešte raz.
Zemanová, Anna, poslankyňa NR SR (2023-05-18):
Pán Tomáš, nie nadarmo sa o vás hovorilo, že ste Ficov Goebbels, že ste manipulátor, ste to predviedli, opakovane to predvádzate v neskutočných prekrúcaniach vyjadrení a slov a už som dúfala, že už prestanete s takýmito hlúposťami, ale zjavne máte to v DNA, človek, ktorý bol pomaly spoluzodpovedný a spoluobvinený s Robertom Ficom a nestalo sa tak len tak, že, z toho dôvo... z vašich činov, vaše činy boli premlčané, takže asi takú váhu majú vaše slová. Hanbite sa.
Kollár, Boris, predseda NR SR (2022-06-15):
Pán kolega, prepáčte, na chvíľku vás preruším. Kolegovia, prosím vás pekne, toto môže trvať kľudne aj do 18.00 h a tým pádom máme po hlasovaní. Chcem sa vás spýtať, je všeobecný súhlas k tomu, aby sme hlasovali, aby ste tu nemuseli všetci sedieť, aby sme hlasovali o týchto bodoch, ktoré sme mali teraz o 17.00 h, čo už evidentne nestihneme, prehodiť na zajtra na jedenástu? (Súhlasná reakcia pléna. Reakcia z pléna.) Ale dobre! (Povedané so zmeneným hlasom. Smiech v sále. Reakcia predrečníka: „Dobre.“ ) Dávam o tomto hlasovať. Prosím, prezentujme sa. (Hlasovanie.) 85, za 75, proti 4, zdržali sa 3, nehlasovali 3. Uvedený sme návrh schválili. Hlasujeme zajtra o jedenástej. Ďakujem pekne. Nech sa páči, pán poslanec, máte slovo. (Reakcie z pléna.) Že budeme hlasovať zajtra o jedenástej.
Laurenčík, Milan, podpredseda NR SR (2021-11-12):
Ďakujem. Na vaše vystúpenie evidujem jednu faktickú poznámku. Nech sa páči, pán Miroslav Žiak.
Bittó Cigániková, Jana, poslankyňa NR SR (2021-01-13):
Chcem poprosiť členov zdravotníckeho výboru, aby prišli zajtra na výbor o trinástej. Ďakujem pekne.
Laššáková, Jana, podpredsedníčka NR SR (2013-09-12):
Na vystúpenie pána poslanca nie sú faktické poznámky. Vyhlasujem rozpravu za skončenú. Pán minister, chcete k rozprave zaujať stanovisko. (Reakcia navrhovateľa.) Nech sa páči.
Kamenický, Ladislav, poslanec NR SR (2012-07-25):
Vážený pán predseda, v rozprave vystúpili dvaja páni poslanci, ktorí nepodali žiaden procedurálny návrh. Dajte, prosím, hlasovať, aby sa Národná rada Slovenskej republiky podľa § 73 ods. 3 písm. c) rokovacieho poriadku uzniesla na tom, že prerokuje tento návrh v druhom čítaní.
Blanár, Juraj, podpredseda NR SR (2020-12-03):
Pán poslanec Baránik s faktickou poznámkou. Nech sa páči.
Petráš, Vladislav, poslanec NR SR (2014-10-22):
Vážená pani predsedajúca, milé kolegyne, kolegovia, vážený pán minister, dovoľte mi, prosím, ako určenému spravodajcovi výboru predniesť spoločnú správu výboru Národnej rady o výsledku prerokovania vládneho návrhu zákona, ktorým sa mení a dopĺňa zákon č. 98/2004 Z. z. o spotrebnej dani z minerálneho oleja v znení neskorších predpisov a ktorým sa menia a dopĺňajú niektoré zákony (tlač 1121) vo výboroch Národnej rady. Výbor Národnej rady pre financie a rozpočet ako gestorský výbor podáva Národnej rade túto spoločnú správu výborov Národnej rady Slovenskej republiky o prerokovaní vyššie uvedeného vládneho návrhu zákona. Národná rada uznesením č. 1321 zo 16. septembra 2014 pridelila vládny návrh zákona týmto výborom Národnej rady Slovenskej republiky: výboru pre financie a rozpočet, ústavnoprávnemu výboru, výboru pre hospodárske záležitosti, výboru pre pôdohospodárstvo a životné prostredie. Gestorský výbor nedostal do začiatku rokovania stanoviská poslancov Národnej rady. K predmetnému vládnemu návrhu zákona zaujali výbory tieto stanoviská: Odporúčanie pre Národnú radu návrh schváliť s pozmeňujúcimi a doplňujúcimi návrhmi: výbor financie a rozpočet uznesením č. 343 zo dňa 7. októbra 2014, ústavnoprávny výbor uznesením č. 499 zo dňa 7. októbra 2014, výbor pre hospodárske záležitosti uznesením č. 353 zo dňa 7. októbra 2014, výbor pre pôdohospodárstvo a životné prostredie uznesením č. 282 zo dňa 7. októbra 2014. Z uznesení výborov Národnej rady uvedených pod bodom III tejto správy vyplynuli pozmeňujúce a doplňujúce návrhy uvedené pod bodom štyri tejto spoločnej správy. Gestorský výbor odporúča o návrhoch výboru, ktoré sú uvedené v spoločnej správe hlasovať takto: o bodoch spoločnej správy č. 1 až 24 hlasovať spoločne s návrhom gestorského výboru schváliť. Gestorský výbor na základe stanovísk výborov vyjadrených v uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave odporúča Národnej rade vládny návrh zákona, ktorým sa mení a dopĺňa zákon č. 98/2004 Z. z. o spotrebnej dani z minerálneho oleja v znení neskorších predpisov a ktorým sa menia a dopĺňajú niektoré zákony (tlač 1121), schváliť s pozmeňujúcimi a doplňujúcimi návrhmi. Predmetná správa výborov bola schválená uznesením gestorského výboru č. 351 zo 14. októbra 2014. Výbor ma určil za spoločného spravodajcu výborov. Súčasne ma poveril predniesť spoločnú správu výborov na schôdzi Národnej rady Slovenskej republiky, po druhé navrhnúť Národnej rade postup pri hlasovaní. Ďakujem, pani predsedajúca, skončil som, otvorte, prosím, rozpravu.
Sulík, Richard, predseda NR SR (2011-09-13):
Pán poslanec Brocka.
Bublavý, Dušan, poslanec NR SR (2015-07-01):
Ja chcem veľmi pekne poďakovať predkladateľom kolegom, ktorí sa pripojili k tomuto pozmeňujúcemu návrhu, ktorý naozaj vylepší a zjednoduší prácu našim samosprávam. Takže v mene 2 900 obcí a miest veľmi pekne ďakujem. A tomu, že sme našli taký súbeh cez politické spektrum, som veľmi rád. Takže naozaj je vidieť, že nám záleží na našich obciach a na našich mestách, aby sme mohli našim občanom vychádzať v ústrety promptne a aby neboli nejaké zábrany pri verejných obstarávaniach. Ďakujem veľmi pekne.
T. Cabaj, podpredseda NR SR: (2009-12-09):
Všetky panie poslankyne prihlásené vystúpili, prerušujem rokovanie o tomto bode programu. A môžeme pristúpiť k ďalšiemu bodu programu. A to je prvé čítanie o návrhu poslancov Národnej rady Slovenskej republiky Rafaela Rafaja a Jána Slotu na vydanie zákona na podporu vlastenectva . Návrh zákona má tlač 1355, návrh na jeho pridelenie na prerokovanie výborom je v rozhodnutí predsedu č. 1382. Dávam slovo predsedovi klubu Slovenskej národnej strany Rafaelovi Rafajovi, aby návrh zákona uviedol. Nech sa páči, pán poslanec, máte slovo.
M. Číž, podpredseda NR SR: (2007-02-08):
Prvá otázka je od pána poslanca Rudolfa Bauera, je v sále, ktorá znie: „Pán predseda, v Programovom vyhlásení vlády Slovenskej republiky ste sa zaviazali venovať zvýšenú pozornosť vyrovnávaniu regionálnych rozdielov na Slovensku. Čo ste pre to doteraz urobili a aké nástroje sa chystáte použiť v najbližšom čase?“ Nech sa páči, pán podpredseda. Poprosím vás zároveň o oznámenie ukončenia odpovede.
Érsek, Árpád, poslanec NR SR (2013-09-19):
Ďakujem za slovo, pán predsedajúci. V rozprave vystúpili traja poslanci. Nikto nepodal žiadny procedurálny návrh. V súlade s mojím odporúčaním, prosím, pán predseda, dajte hlasovať o tom, že Národná rada Slovenskej republiky sa rozhodla prerokovať návrh zákona v druhom čítaní. Nedoniesol som kartu. Nemám. (Reakcie z pléna.)
Kresák, Peter, poslanec NR SR (2018-05-11):
Ďakujem pekne, pán predsedajúci. Takže vážené kolegyne, vážení kolegovia, dovoľte mi teda, aby som vás informoval o prerokovaní tohto vládneho návrhu zákona vo výboroch. Národná rada svojím uznesením č. 1103 zo 14. marca 2018 pridelila tento návrh zákona na prerokovanie týmto výborom: ústavnoprávnemu výboru a výboru pre obranu a bezpečnosť. Ako gestorský výbor bol určený ústavnoprávny výbor. Poslanci Národnej rady, ktorí nie sú členmi výborov a ktorým bol návrh zákona pridelený, neoznámili v určenej lehote gestorskému výboru žiadne stanovisko. Obidva výbory, ktorým bol tento návrh pridelený, tento návrh prerokovali a odporúčali ho schváliť. Z uznesenia ústavnoprávneho výboru vyplýva jeden pozmeňujúci a doplňujúci návrh. Gestorský výbor ho odporúča schváliť. Gestorský výbor taktiež odporúča Národnej rade schváliť tento návrh zákona ako celok v znení uvedeného pozmeňujúceho návrhu. Spoločná správa výborov o prerokovaní tohto návrhu, ako spomínal pán predsedajúci, tlač 865a, bola schválená uznesením ústavnoprávneho výboru dňa 9. mája 2018. Práve týmto uznesením ma výbor ako spoločného spravodajcu poveril, aby som na schôdzi Národnej rady informoval o výsledku rokovania výborov o tomto návrhu zákona a zároveň aj predkladal návrhy v zmysle príslušných ustanovení zákona o rokovacom poriadku. Toľko teda formálne na úvod, pán predsedajúci, a teraz prosím, otvorte rozpravu v rámci druhého čítania. Ďakujem pekne.
M. Hort, podpredseda NR SR: (2010-02-10):
A teraz dávam slovo spravodajcovi, ktorého určil navrhnutý gestorský výbor, výbor pre ľudské práva, národnosti a postavenie žien, poslancovi Martinovi Kurucovi, aby nás oboznámil s úvodnou spravodajskou informáciou. Nech sa páči.
Přidal, Alojz, poslanec NR SR (2014-04-01):
Ja len by som chcel poďakovať ako Alojzovi Hlinovi, že si všimol, že Kresťanskodemokratickému hnutiu naozaj záleží aj na tomto ústavnom návrhu zákona, a súhlasím s tým, že by tu mali byť aj zástupcovia tých strán, z ktorých sú predkladatelia. Teda je to naozaj smutné, že nie sú tu. No ale vidím tu tiež len jedného člena napríklad z OĽaNO. Dvoch, pardon, pardon.